[{"text_idx": "#000001", "text": "Gim Dae Sun el Seulo de Koreio vivas en Shenzhen de Guangdong-provinco en suda C\u0302inio jam 13 jarojn kaj s\u0302i estas \"konatulo\" en Donghu-log\u0302kvartalo de Xiangmihu-strato, kie s\u0302i vivas kaj laboras. S\u0302i estas reprezentanto de la eminentaj entreprenistinoj de Koreio kaj virta \"edzino de C\u0302inio\". S\u0302i estas ankau\u0306 fervora \"privata ambasadoro\" por la amikaj inters\u0302ang\u0302oj inter C\u0302inio kaj Koreio."}, {"text_idx": "#000002", "text": "En la jaro 1996 Gim Dae Sun ofice vojag\u0302is al Shenzhen kaj tie s\u0302i konatig\u0302is kun sia edzo. En la jaro 2001 post rezigno de sia laboro en Koreio Gim Dae Sun fikslog\u0302ig\u0302is en Shenzhen kaj farig\u0302is \"edzino de C\u0302inio\". En la jaro 2004 s\u0302i fondis en Shenzhen la reklaman akcian kompanion Gim Dae Sun por eldoni la revuon Vivi en C\u0302inio por koreanoj en C\u0302inio."}, {"text_idx": "#000003", "text": "Dum sia restado en Shenzhen Gim Dae Sun spertis multajn aferojn okazintajn en siaj laborado, familio kaj entreprenado. S\u0302i diris, ke estas tre malfacile por s\u0302i priskribi s\u0302ian senton al la urbo per kelkaj vortoj, tamen estas neigeble, ke Shenzhen estas por s\u0302i dankinda urbo."}, {"text_idx": "#000004", "text": "Prizorgo de la \"c\u0302ina bopatrino\""}, {"text_idx": "#000005", "text": "Kiam la revuo Vivi en C\u0302inio naskig\u0302is, la kompanio havis nur du laborantojn. Tiam Gim Dae Sun laboris kiel raportisto, verkisto, redaktoro, korektisto kaj kompostisto. Malgrau\u0306 tio s\u0302i persiste eldonadis la revuon en c\u0302iu semajno. La 1-a numero de la revuo havas nur 36 pag\u0302ojn kaj la nuna -- 200 pag\u0302ojn. La nombro de laborantoj multig\u0302is al 10 kaj multaj reklam-komercistoj neinvitite vizitis la kompanion por serc\u0302i kunlaborojn. Dank al tio la kompanio pli kaj pli glate disvastig\u0302as."}, {"text_idx": "#000006", "text": "\"La disvolvado de la kompanio estas nedisigebla de la subteno de miaj familianoj, speciale de tiu de mia c\u0302ina bopatrino. S\u0302i ne nur zorgas pri miaj du filinoj, sed ankau\u0306 amas min same kiel ami sian filinon. Kiam mi sentis min malsaneta, s\u0302i preparis supon utilan al mia resanig\u0302o.\" La favoreco de la c\u0302ina bopatrino tre emociis Gim Dae Sun. S\u0302i diris, ke hejme s\u0302i nomis la bopatrinon \"patrino\", c\u0302ar en s\u0302ia koro la \"c\u0302ina bopatrino\" estas tute sama kiel s\u0302ia propra patrino en Koreio."}, {"text_idx": "#000007", "text": "Por ke pli multaj koreanoj amu Shenzhen"}, {"text_idx": "#000008", "text": "La kompanio de Gim Dae Sun sidas en Chegongmiao de la distrikto Futian. En la montrofenestro de la kompanio kun negranda areo estas metitaj diversaj honoraj diplomoj donitaj de la korea registaro. Parolante pri la origina intenco pri eldono de la revuo, Gim Dae Sun rememoris: \"Mi tre volis starigi platformon por inters\u0302ang\u0302o inter koreanoj, kiuj j\u0302us alvenis al Shenzhen, por ke ili kiel eble plej rapide adaptig\u0302u al la tiea vivo.\" Post 10-jara disvolvado, la revuo Vivi en C\u0302inio farig\u0302is unu el la korelingvaj gazetoj plej au\u0306toritataj en Guangdong-provinco."}, {"text_idx": "#000009", "text": "Krom eldonado de la revuo kun la celo akceli la privatan inters\u0302ang\u0302on inter C\u0302inio kaj Koreio, en c\u0302iu au\u0306tunmezo Gim Dae Sun okazigas agadon, en kiu partoprenis c\u0302inoj kaj koreanoj. Antau\u0306 la pasinta Au\u0306tunmeza Festo s\u0302i kaj rilata organizo de Xiangmihu-strato kune arang\u0302is apartan agadon: koreanoj instruis al c\u0302inoj preparadon de pinonuksaj kukoj, koreaj tradiciaj bongustaj\u0302oj por la Au\u0306tunmeza Festo, kaj c\u0302inoj montris al koreanoj c\u0302inan tearton."}, {"text_idx": "#000010", "text": "Gim Dae Sun diris, ke plejparte da koreanoj, kiuj vivas en Shenzhen, jam kutimig\u0302is al restado en la hejmo. Pro tio mankas al ili s\u0302ancoj por koni la c\u0302inan kulturon inkluzive de tearto. S\u0302i esperas, ke pli multaj koreanoj en Shenzhen konos la c\u0302inan elstaran kulturon, amos Shenzhen kaj amos la c\u0302inan kulturon per la inters\u0302ang\u0302oj."}, {"text_idx": "#000011", "text": "Redaktoroj: Zhao Xi kaj Niu Xueqin"}]